Bombardamente la granița cu România. A fost emis mesaj Ro-Alert
- Emma Cristescu
- 24 martie 2024, 11:19
Bombardamente la granița cu România. Autorităţile au emis, în noaptea de sâmbătă spre duminică, un mesaj RO-Alert de avertizare a populaţiei din nordul judeţului Tulcea privind riscul de cădere a unor obiecte din spaţiul aerian.
Bombardamente la granița cu România
"În cursul nopţii trecute, Inspectoratul General pentru Situaţii de Urgenţă a emis un mesaj RO-Alert pentru localităţile din zona de Nord a judeţului Tulcea prin care a informat populaţia că există riscul de cădere a unor obiecte din spaţiul aerian. Mesajele RO-Alert au drept scop informarea populaţiei cu privire la modul de comportare în asemenea situaţii, recomandarea de păstrare a calmului şi măsuri de autoprotecţie", a anunţat, duminică, Inspectoratul pentru Situaţii de Urgenţă Tulcea.
S-au trimis mesaje Ro-Alert
În cursul nopţii de sâmbătă spre duminică, a fost înregistrat un apel la numărul unic de urgenţă 112 prin care o persoană a solicitat informaţii în urma primirii mesajului RO-Alert. "Nu au fost apeluri care să semnaleze căderea unor obiecte în apropierea locuinţelor ori a zonelor populate", a precizat ISU Tulcea.
Şi în noaptea de 9/10 februarie, autorităţile au trimis mesaje RO-Alert în judeţele Tulcea şi Galaţi pentru a avertiza populaţia asupra posibilelor căderi ale unor resturi de drone, după ce Rusia a atacat din nou porturile din Ucraina. Atunci, aeronave F-16 ale Forţelor Aeriene Turce, de la Feteşti, au fost ridicate în aer pentru a verifica spaţiul aerian, nefiind raportate pătrunderi neautorizate, potrivit știripesurse.
Au mai fost bombardamente care s-au auzit în Tulcea
Atacuri ale forțelor rusești cu drone și rachete au avut loc la granița României și în februarie. Acestea au generat explozii puternice care au răsunat în localitățile din apropiere. Zgomotul asurzitor s-a putut auzi inclusiv în municipiul Tulcea. Regiunile dunărene ale Ucrainei, situate în apropierea frontierei cu România, au fost ținta principală a acestor atacuri. Bombardamentele au durat aproximativ șase ore.
Locuitorii din nordul județului Tulcea și din zona județului Galați au primit mesaje RO-Alert și au fost îndemnați să caute adăpost în beciuri, adăposturi de protecție civilă sau să rămână în case, evitând ferestrele și pereții exteriori.